Ing nalika iku Bathara Guru rumaos keduwung, nutuh marang kliruning tindake dhewe. Sawise manggalih kliruning tindake sawatara suwene, Sang Hyang Jagadnata banjur mahas ing asepi manungku puja samadi, maneges karsane kang murbeng dumadi. Sanalika sirna kamanungsane Sang Hyang Jagadnata, tetep wus aran aran ngraga suksma, ora ana kang kadulu kajaba mung cahya kang nglimputi ing sakabehe. Sang Jagadnata waspada ing pandulu, priksa gawang-gawangan yen ingkang uwa Sang Hyang Caturkanaka, putrane Sang Hyang Darmajaka kadange Sang Hyang Wenang, kagungan garwa apeparab Dewi Laksmi wis apeputra 3. Sang Dewi banget sulistya ing warna, prasasat kembar lir jambe sinigar karo Dewi Uma nalika durung salin warna raseksi.Dewi Laksmi pineleng ing cipta dening Sang Hyang Jagadnata; let sakedhep netra mak jleg! Sang Dewi prapta ing ngarsane Sang Hayng Jagadnata. Dening Sang Hyang Jagadnata kang nalika samana isih ana ing sajrone muja samadi, yitmane Dewi Laksmi disasmitani pindhah marang wadhage Dewi Uma, lan yitmane Dewi Uma pindhah marang wadhage Dewi Laksmi. Wis karsane Allah Tangala, sasedyane Sang Hyang Jagadnata jinurungan. Sawise Dewi Uma kang wis asipat raseksi liron yitma karo Dewi Laksmi, Sang Hyang Jagadnata tumuli mudhar samadi, banjur negndika: “Heh Laksmi kang wus manuksma marang kang asipat raseksi! Sira ingsung patedhani aran Bathari Durga sarta ingsun tarimakake marang putraningsun si Kala dadia jodhonira. Dene sira Uma kang wus manuksma marang Laksmi, lestaria aran Umayi, tetepa dadi garwaningsun”.